МОТИВИ
към проекта на Наредба за изменение и допълнение на Наредба № Н-5/25.01.2018 г. за условията и реда за приемане на слушатели във Военна академия „Георги Стойков Раковски“

Обн. ДВ. бр. 14 от 13 февруари 2018 г., доп. ДВ. бр. 41 от 18 май 2018 г., изм. ДВ. бр. 67 от 13 август 2021 г., изм. ДВ. бр. 81 от 28 септември 2021 г.

С Наредба № Н-5/25.01.2018 г. на министъра на отбраната са определени условията и реда за приемане на слушатели във Военна академия „Георги Стойков Раковски“ (ВА „Г. С. Раковски“). В чл. 5 и чл. 18 от Наредбата са определени условията, на които следва да отговарят офицерите за допускане до конкурсни изпити за обучение като слушатели в Академията по специалностите от професионално направление „Военно дело“, съответно „Стратегическо ръководство на отбраната и въоръжените сили“ (СРОВС) и „Организация и управление на военни формирования на оперативно ниво“ (ОУВФОН).
В процеса на прилагане на Наредбата са установени несъвършенства, които налагат извършване на конкретни изменения и допълнения, както следва:
1.	При окончателното разглеждане на рапортите на кандидатите се констатира, че на част от офицерите, срокът на договора за военна служба изтича преди започване на обучението в Академията или по време на самото обучение. По този начин се създават неблагоприятни предпоставки за тези офицери, да бъдат освободени от длъжност и респ. от военна служба, в случай че не се предприемат съответните законоустановени действия за удължаване срока на договора им, поради което се обезсмисля цялостния процес по кандидатстване и обучение във ВА „Г. С. Раковски“.
Освен това, изискването към кандидатите да не са освободени от длъжност и да не са взети в разпореждане по специални щатове на министъра на отбраната към момента на кандидатстване в Академията има ограничаващ характер за офицерите, изпълняващи военна служба на/извън територията на страната в състава на български/многонационални военни формирования при участие в операции и мисии, в задграничните представителства на Република България и в международни организации или в други международни инициативи. Въведеното изискване е неприложимо за тази категория офицери, т.к. същите се вземат в разпореждане по специални щатове на министъра на отбраната за времето на изпълнение на задълженията на съответната длъжност на или извън територията на страната.
2.	Към рапорта за кандидатстване, офицерите прилагат документи, регламентирани в Наредбата /чл. 7 и чл. 19/, като един от тях е копие на атестационния формуляр. В много случаи се установява факта, че в атестационния формуляр на кандидат-слушатели, допуснати от съответните комисии до конкурсни изпити във ВА „Г. С. Раковски“, липсва оценка от старшия атестиращ, за необходимост от допълнително обучение за степен на висше образование по военна специалност, като за офицерите с военно звание „капитан“/„капитан-лейтенант“ и оценка за възможностите за развитие в длъжност и повишаване във военно звание. По този начин е на лице несъответствие, от една страна със становището на съответния командир/началник/ръководител за съгласие за обучение на конкретния офицер на рапорта му за кандидатстване и от друга страна – при определянето на потенциала за кариерно развитие в атестационния формуляр на кандидата.
С настоящия проект на Наредба горепосочените несъвършенства са конкретизирани, съответно в чл. 5 и чл. 18, като се въвеждат изисквания за срока на договора за военна служба да не изтича към момента на кандидатстване или по време на обучението в Академията, както и в атестационния формуляр да е поставена окончателна оценка от старшия атестиращ, за необходимост от допълнително обучение за степен на висше образование по военна специалност. Освен това се презира изискването към офицерите, взети в разпореждане по специални щатове на министъра на отбраната да могат да кандидатстват за обучение във ВА „Г. С. Раковски“, освен в случаите на отправено към тях писмено предизвестие за прекратяване на договора за военна служба.
В допълнение, в проекта на Наредба са отразени и настъпили промени в Закона за отбраната и въоръжените сили на Република България (ЗОВСРБ) и Правилника за прилагане на Закона за отбраната и въоръжените сили на Република България (ППЗОВСРБ).
Поради отпадане на изискване към кандидатите за обучение в Академията, да заплащат такса за кандидатстване /чл. 98. чл. 5 от ЗОВСРБ, в сила от 05.01.2024 г./, разпоредбата на чл. 4 от Наредба № Н-5/25.01.2018 г. се отменя.
В разпоредбата на чл. 19, ал. 3 от Наредба № Н-5/25.01.2018 г. се конкретизира изискването за кандидатстване по специалността „ОУВФОН“, да се извършва само по специализацията, която съответства на завършения модул от „Специализиран тактически курс“ (СТК), т.к. знанията, уменията и компетенциите, придобити от обучението в конкретен модул се надгражда в съответната специализация. Въведеното изискване в Наредбата попада изцяло в приложното поле на чл. 111, ал. 1 от ППЗОВСРБ /в сила от 29.11.2022 г./, където е регламентирано условието към кандидатите за обучение по специалността „ОУВФОН”, от учебната 2025/2026 година да са завършили СТК.
[bookmark: _GoBack]Отчитайки факта, че срокът за кандидатстване за обучение на офицерите във ВА „Г. С. Раковски“ за учебната 2025/2026 година по специалностите „ОУВФОН“ и „СРОВС“ е до 20 февруари /арг. чл. 6, ал. 1 и чл. 19, ал. 1 от Наредба № Н-5 от 25.01.2018 г./, при което предлаганите промени имат непосредствено значение и оказват пряко влияние на този процес, с проекта на Наредба ще бъдат проведени обществени консултации в 14 – дневен срок, съгласно чл. 26, ал. 3 и ал. 4 от Закона за нормативните актове.
За изпълнението на проекта на Наредба не са необходими допълнителни разходи, които да бъдат одобрени по бюджета на Министерство на отбраната.
